Az amerikai szövetség kitart a US Open megrendezése mellett
A koronavírus-járvány ellenére kitart a US Open megrendezése mellett az Egyesült Államok Tenisz Szövetsége (USTA).
A szervezők pénteken, pontosan egy hónappal a rajt előtt közölték, hogy zöld jelzést adnak a New York-i tornának.
„Magabiztosak vagyunk a tekintetben, hogy minden résztvevő biztonságát és egészségét garantálni tudjuk” – áll az USTA közleményében.
A Grand Slam-versenyt nézők nélkül bonyolítják le. A viadalnak otthont adó Flushing Meadows-i létesítmény augusztus 22-től a Cincinnatiből áthelyezett férfi és női tornának ad otthont, az lesz a US Open főpróbája.
A pandémia miatt több játékos is tart attól, hogy az Egyesült Államokba utazzon. A magyar éljátékosok közül Babos Tímea korábban azt mondta, hogy szerinte óriási baklövés lenne, ha megrendeznék az amerikai nyílt teniszbajnokságot és ő jelen körülmények között nem is menne el rá, Fucsovics Márton viszont pénteken úgy nyilatkozott, ha lesz US Open, elindul rajta.
Főoldal Tenisz